หนองคาย อุณหภูมิสูงขึ้นเล็กน้อยนักท่องเที่ยวชมทะเลหมอกสวยงาม
บรรยากาศการท่องเที่ยวในวันทำงาน ที่จังหวัดหนองคาย ยังคงคึกคักตั้งแต่เช้า แม้จะไม่คึกคักเท่ากับวันหยุดยาวที่ผ่านมา ยังมีนักท่องเที่ยวที่เลี่ยงความแออัดในวันหยุดยาวเดินทางมาท่องเที่ยว โดยเฉพาะตามแหล่งท่องเที่ยวที่เป็นภูสูงในเขตตำบลบ้านม่วง อำเภอสังคม จังหวัดหนองคาย ทั้งที่ภูห้วยอีสันและภูหนอง ซึ่งเป็นที่รู้จักของนักท่องเที่ยวที่ชอบการท่องเที่ยวแบบธรรมชาติ หลังจากที่มีทะเลหมอกหนาแน่นสวยงามเกิดขึ้นติดต่อกันแล้วหลายวัน วันนี้ (7 ธันวาคม 2564) อุณหภูมิเพิ่มขึ้น 1 องศาเซลเซียส อุณหภูมิต่ำสุดบนภูสูงอยู่ที่ 11-12 องศาเซลเซียส และมีแนวโน้มเพิ่มขึ้นอย่างต่อเนื่องตลอดสัปดาห์นี้นักท่องเที่ยวที่ขึ้นไปท่องเที่ยวบนภูหนอง จุดชมทะเลหมอกและจุดชมวิว 360 องศา ก็ไม่ผิดหวังมีทะเลหมอกเกิดขึ้นเหนือลำน้ำโขงสองประเทศไทย-ลาว หนาแน่น สวยงาม และยาวนาน มีทะเลหมอก 2 แบบเกิดขึ้นให้ชมยาวนานกว่าจุดอื่นๆ ทั้งทะเลหมอกแบบฟุ้งกระจายและแบบจับตัวหนาแน่นลอยต่ำ โดยในช่วงแรกจะเป็นหมอกแบบฟุ้งกระจาย ไหลผ่านตัวสร้างความสดชื่นและความประทับใจให้กับนักท่องเที่ยว ก่อนหมอกจะจับตัวกันหนาแน่นและลอยต่ำลงเป็นทะเลที่สวยงาม ก่อนที่ช่วงสายที่มีลมพัดแรงขึ้น ทำให้มีหมอกถูกพัดสลายตัว เหลือเพียงหมอก บางๆ ทำให้มองเห็นพันโขดแสนไคร้ ก้อนหินนับพันก้อนในแม่น้ำโขง ที่มีความสวยงามไม่แพ้ทะเลหมอก นักท่องเที่ยวที่ขึ้นภูหนองได้ขึ้นไปถ่ายภาพที่ระลึกบนสะพานไม้รอบภูสูงที่ยาวที่สุดในจังหวัดหนองคาย ความยาวกว่า 50 เมตร ที่ยื่นออกไปจนได้ใกล้ชิดกับทะเลหมอกที่เกิดขึ้น ก่อนจะส่งภาพที่ถ่ายผ่านโลกโซเชียลต่อไป